SKRIFTLIG FORESPØRGSEL E-2255/03

af Olivier Dupuis (NI) til Kommissionen

(8. juli 2003)

Om: Fængsling af tre vesterlændinge og fire laoter

Den 4. juni 2003 arresterede de laotiske myndigheder den belgiske journalist Thierry Falise, den franske fotograf og kameramand, Vincent Reynaud, den amerikanske statsborger Naw-Karl Mua og fire laotiske statsborgere, hvis identitet ikke er blevet offentliggjort. De syv arresterede personer befandt sig i provinsen Xhieng Khouang nord for Vientiane for at udarbejde en reportage om hmong-folket, som myndighederne i Den Demokratiske Folkerepublik Laos årevis har udsat for en hårdhjertet undertrykkelse. Hidtil er anklagerne mod de syv personer ikke blevet bekendtgjort. Endvidere fik de ovennævnte sigtede franske, belgiske og amerikanske statsborgere først mulighed for at mødes med de lokale franske diplomater to uger efter deres arrestation, hvilket er en flagrant overtrædelse af de gældende internationale konventioner. Retssagen mod Thierry Falise, Vincent Reynaud og Naw-Karl Mua, som i henhold til diplomatiske kilder skulle have været påbegyndt den 27. juni, er allerede blevet udsat til den 30. juni. Den finder sted i Phonesavanh i en vanskelig tilgængelig region i en afstand på over to timers kørsel fra hovedstaden. De anklagede kan risikere at blive idømt hårde fængselsstraffe. Hvad angår de fire arresterede laoter, så indrømmede myndighederne i Vientiane først deres arrestation den 20. juni, og der er ikke givet oplysninger om grunden til sigtelserne imod dem eller om fængslingsstedet og de der herskende vilkår.

Hvilke initiativer har Kommissionen taget for at gøre myndighederne i Vientiane opmærksomme på sin harme over dette seneste tilfælde af utallige overtrædelser af laotiske og udenlandske statsborgeres grundlæggende rettigheder og de internationale konventioners bestemmelser om diplomaters adgang til fængslede personer?

Hvilke foranstaltninger har Kommissionen iværksat, med henblik på at retssagen mod de syv fængslede personer finder sted under behørig hensyntagen til de internationalt anerkendte principper om retfærdig rettergang, og hvilke skridt vil den tage, for at de fire laotiske statsborgere, der blev arresteret sammen med de tre vestlige journalister, ikke lider samme skæbne som de fem studenterledere under opstanden den 26. oktober 1999 og ender som desaparecidos, hvilket er sket med utallige ofre for det udemokratiske laotiske regimes ubarmhjertige undertrykkelse?

Mener Kommissionen ikke, at Den Europæiske Union i lyset af den fortsatte undertrykkelse af det laotiske folk og navnlig den skånselsløse forfølgelse af hmong-folket bør gøre myndighederne i Vientiane opmærksomme på, at den har til hensigt at fastfryse alle sine samarbejdsprogrammer, hvis myndighederne ikke omgående iværksætte substantielle demokratiske reformer?

Svar afgivet på Kommissionens vegne af Christopher Patten

(1. august 2003)

Kommissionen er fuldt engageret i at understrege, at det er nødvendigt, at Laos respekterer menneskerettighederne, såsom udtryksfrihed, forsamlingsfrihed, foreningsfrihed og religionsfrihed såvel som tilhørsforholdet til internationale menneskerettighedskonventioner.

Den seneste retssag mod de to europæiske journalister, deres amerikanske tolk og tre laotiske Hmonger levede efter Kommissionens opfattelse ikke op til internationale standarder, og dommene over de anklagede var overraskende hårde i betragtning af de beviser, der forelå. Kommissionen er dog glad for, at der blev fundet en diplomatisk løsning, således at det var muligt at få løsladt de tre vestlændinge.

I forbindelse med den overordnede menneskerettighedssituation i Den Demokratiske Folkerepublik Laos har Kommissionen ved mange lejligheder bragt forskellige problemer på bane over for den laotiske regering, også angående de fem ledere af 26. oktober-bevægelsen, men hidtil kun med begrænsede resultater. Kommissionen vil undersøge alle aspekter af menneskerettighedssituationen i Laos, herunder mulige reaktioner fra EU's side med henblik på det næste møde i Det Blandede Udvalg EF-Laos i efteråret og vil rapportere tilbage til Parlamentet, når det er muligt.

I mellemtiden følger Kommissionen en sammenhængende strategi med en konstruktiv politisk dialog med den laotiske regering og fortsat støtte til den laotiske befolkning via udviklingsprogrammer med EU-bistand med sigte på at støtte og fremme demokratiseringsprocessen i landet.

Suspension af al støtte, indtil de grundlæggende menneskerettigheder respekteres, må betragtes som en allersidste udvej, da det kunne få meget negative virkninger for de befolkningsgrupper, hvis rettigheder ikke bliver overholdt.